钦定古今图书集成/明伦汇编/官常典/第787卷 > 郭稹
## 钦定古今图书集成/明伦汇编/官常典/第787卷 > 郭稹

按《宋史》本传：“稹字仲微，开封祥符人。世寓郑州。举进
士，中甲科，为河南县主簿，除国子监直讲。议者以其
资浅，罢还河南。时孙奭、冯元判监事，因奏稹学问通
博，他选莫能及，乃得留居二岁。陈尧咨知大名，辟签
书府判官事，改大理寺丞。奭等复荐为直讲。奭出知
兖州，又荐稹与贾昌朝赴中书试讲说，而稹固辞。召”
试学士院，为集贤校理。冯元知河阳，辟为通判，徙通
判河南府。入为三司度支、户部判官，累迁尚书刑部
员外郎、同修起居注。康定元年使契丹，告用兵西鄙，
契丹厚礼之，与同出观猎，延稹射。稹一发中走兔，众
皆愕视，契丹主遗以所乘马及他物甚厚。既还，转兵
部、知制诰，判吏部流内铨，擢龙图阁直学士、权知开
封府，暴感风眩卒。稹性和易，文思敏赡，尤刻意于赋，
好用经语，对颇近于谐。聚古书画，不计其赀，购求之。
妇张悍嫉无子。初，稹幼孤，母边更嫁王氏，既而母亡，
稹解官服丧。知礼院宋郊言稹服丧为过礼。诏下有
司博议，用冯元等奏，听解官，申心丧，语在《礼志》。